Sowat 'n jaar gelede, op soek na iets nuut en oorspronklik om vir my rubriek in die tydskrif Insig te resenseer het ek oor 'n demo CD geskryf wat ek gevoel het het die moeite werd is om berig oor te gee. Hulle sterk pop inslag en die naam van die groep het vir my geklink na iets wat met 'n lekker keurige produksie en harde werk en redelike bemarking behoorlik sou kon vlam vat. Ek het gedink hulle demonstrasie CD was goed genoeg om demonstrasie publisiteit vir hulle te verdien. Met titels soos "Befonk" (hulle eerste produksie) en "Vonk voort" (die tweede produksie) dink hulle skynbaar dieselfde. Die klank van die musiek, hoewel bekend en maklik op die oor was vir my nuut in Afrikaans, met sterk ooreenkomste met die groot Britse pop groepe soos Depeche Mode en Erasure van die jare tagtig. Dis egter die sweempie van kabaret wat die klank oorspronklik maak in Afrikaans. Dis beslis nie rock nie, ook nie vreeslik alternatief nie, te kompleks vir suiwer ligte pop en te pop vir kabaret. Dus, so sonder kitare en baie keyboards is hierdie bekoorlike duo sekerlik die etiket elektro-pop werd, hoewel, soos dit maar met kategorisering gaan, daar heelwat meer aspekte aan hulle musiek te verleen is. Geskat aan die gewildheid van groepe soos Eden en o.a die immergroen Nataniël kon ek beslis 'n mark vir hierdie kêrels insien. Die toekenning van die Kanna (vir beste kabaret en musiek produksie) prys aan Vlam by KKNK 2002 het my gevoel bevestig en is 'n goeie aanduiding van 'n sterk nuwe naam op die toneel. Tydens 'n kort telefoniese onderhoud met Vlam (vir die Insig resensie) het ek hulle aanbeveel om hulle volgende opnames by Frank Smuts (o.a. regisseur van die Griekwa psalm Randall Wicomb CD) op te neem. 'n Hele paar maande later was hulle CD klaar opgeneem by Frank, met meeste van die liedjies op die demo volledig ingekleur en vervaardig klink dit toe so goed as wat ek vir hulle toegewens het in die resensie. Intussen het Margueritte toevallig 'n navraag by een van Afrimusik se kliënte ontvang rondom "Befonk", wat toe slegs by konserte beskikbaar was. Kort na die video se verskyning op "Geraas" het meer mense navraag gedoen, en sy het besluit om dan maar te hoor of Vlam nie 'n Afrimusik band" wou word nie. Hulle het toe, en ek dink steeds dat, met harde werk en goeie bemarking, Johann en Emile 'n groot bydra tot die emansipering van die Afrikaanse musiekbedryf kan lewer.